b'\n_START_ARTICLE_\nBan Ki-moon\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nBan Ki-moon p\xc3\xa4\xc3\xa4tti l\xc3\xa4hte\xc3\xa4 diplomaatinuralle jo 1962 voitettuaan lukion englannin kielitaidon kilpailusta matkan Washington D. C.:hen John F. Kennedy\xc3\xa4 tapaamaan. H\xc3\xa4n valmistui 1970 kandidaatiksi Soulin valtionyliopistosta p\xc3\xa4\xc3\xa4aineenaan kansainv\xc3\xa4liset suhteet. Maisteriksi h\xc3\xa4n opiskeli vasta 1985 Harvardin yliopistosta aineenaan julkishallinto._NEWLINE_Ulkoministeri\xc3\xb6n palvelukseen astunut nuori diplomaatti Ban p\xc3\xa4\xc3\xa4si ensimm\xc3\xa4iseen ulkomaanteht\xc3\xa4v\xc3\xa4\xc3\xa4ns\xc3\xa4 1972 New Delhiin. My\xc3\xb6hemmin h\xc3\xa4nen ty\xc3\xb6ns\xc3\xa4 alkoi liitty\xc3\xa4 l\xc3\xa4hemmin Yhdistyneisiin kansakuntiin: Etel\xc3\xa4-Korean, joka liittyi YK:hon vasta 1991, ollessa viel\xc3\xa4 YK:n tarkkailijaj\xc3\xa4sen h\xc3\xa4n oli maansa delegaation sihteerin\xc3\xa4 ja 1980 eteenp\xc3\xa4in toimi er\xc3\xa4\xc3\xa4n YK:n jaoston johtajana Soulissa. 1987\xe2\x80\x931990 sek\xc3\xa4 uudelleen 1992 h\xc3\xa4nen asemapaikkanaan oli puolestaan Korean suurl\xc3\xa4hetyst\xc3\xb6 Washingtonissa. N\xc3\xa4iden v\xc3\xa4lill\xc3\xa4 h\xc3\xa4n johti Korean tasavallan Amerikan-politiikkaa. Vuodesta 1995 Ban oli apulaisministerin asemassa ja seuraavana vuonna h\xc3\xa4nest\xc3\xa4 tuli presidentti Kim Young-samin ulkopoliittinen sihteeri. H\xc3\xa4nell\xc3\xa4 oli 1996 merkitt\xc3\xa4v\xc3\xa4 osa Euroopan ja Aasian maiden v\xc3\xa4lisen huippukokouksen ASEMin perustamisessa._NEWLINE_Siihen asti korkeimmassa diplomaatinasemassaan Ban Ki-moon oli Korean tasavallan It\xc3\xa4vallan suurl\xc3\xa4hettil\xc3\xa4\xc3\xa4n\xc3\xa4 toukokuusta 1998, kunnes h\xc3\xa4nest\xc3\xa4 tuli varaulkoministeri tammikuussa 2000. H\xc3\xa4n palasi taas YK:hon ja oli kansliap\xc3\xa4\xc3\xa4llikk\xc3\xb6n\xc3\xa4 keskeisess\xc3\xa4 asemassa Korean tasavallan johtaessa YK:n yleiskokousta syksyst\xc3\xa4 2001 syksyyn 2002. Tapahtumarikkaan, mutta Korean kannalta hyvin menneen puheenjohtajuusvuoden j\xc3\xa4lkeen presidentti Roh Moo-hyun nimitti h\xc3\xa4net ulkopoliittiseksi neuvonantajakseen helmikuussa 2003. Tammikuussa 2004 Ban korvasi Yoon Young-kwanin ulkoasiain- ja ulkomaankauppaministerin\xc3\xa4._NEWLINE_Ban Ki-moonilla on vaimonsa Yoo Soon-taekin kanssa kolme lasta, kaksi tyt\xc3\xa4rt\xc3\xa4 ja poika. Pariskunta tapasi toisensa jo lukiovuosinaan. Uskonnoltaan h\xc3\xa4n on kristitty kuulumatta mihink\xc3\xa4\xc3\xa4n kirkkokuntaan. Diplomaattina Ban osaa \xc3\xa4idinkielens\xc3\xa4 korean lis\xc3\xa4ksi t\xc3\xa4ydellisesti englantia ja ranskaa, lis\xc3\xa4ksi h\xc3\xa4n osaa japania ja melko hyvin saksaa. T\xc3\xa4rkeimp\xc3\xa4n\xc3\xa4 ulkopoliittisena tavoitteenaan h\xc3\xa4n pit\xc3\xa4\xc3\xa4 Koreoiden v\xc3\xa4lisen jatkuvan kriisin ratkaisemista ja Pohjois-Korean taholta koituvan uhan v\xc3\xa4hent\xc3\xa4mist\xc3\xa4. Ulkoministerin\xc3\xa4 h\xc3\xa4n oli johtavassa asemassa Pohjois-Korean ydinasekiistan ratkaisemiseen pyrkineiss\xc3\xa4 neuvotteluissa.\n_START_SECTION_\nYK:n p\xc3\xa4\xc3\xa4sihteeri\n_START_PARAGRAPH_\nYhdistyneiden kansakuntien p\xc3\xa4\xc3\xa4sihteeri Kofi Annanin toisen virkakauden l\xc3\xa4hestyess\xc3\xa4 loppuaan alkoi kampanjointi h\xc3\xa4nen seuraajastaan. Ban Ki-moon ilmoitti helmikuussa 2006 pyrkiv\xc3\xa4ns\xc3\xa4 uudeksi p\xc3\xa4\xc3\xa4sihteeriksi ollen n\xc3\xa4in ensimm\xc3\xa4inen korealainen ehdokas teht\xc3\xa4v\xc3\xa4\xc3\xa4n. Etel\xc3\xa4-Korea aloitti voimakkaan kampanjoinnin Banin ehdokkuuden puolesta. H\xc3\xa4nt\xc3\xa4 auttoi paitsi kiistaton p\xc3\xa4tevyys my\xc3\xb6s se, ett\xc3\xa4 monien mielest\xc3\xa4 oli taas aasialaisen p\xc3\xa4\xc3\xa4sihteerin vuoro. Kaikkiaan p\xc3\xa4\xc3\xa4sihteeriehdokkaita oli seitsem\xc3\xa4n._NEWLINE_Ban sai laajaa kannatusta ymp\xc3\xa4ri maailmaa ja nousi pian k\xc3\xa4rkiehdokkaaksi. H\xc3\xa4n voitti kaikki nelj\xc3\xa4 Yhdistyneiden kansakuntien turvallisuusneuvoston kesken\xc3\xa4\xc3\xa4n j\xc3\xa4rjest\xc3\xa4m\xc3\xa4\xc3\xa4 koe\xc3\xa4\xc3\xa4nestyst\xc3\xa4 24. hein\xc3\xa4kuuta, 14. syyskuuta, 28. syyskuuta ja 2. lokakuuta saaden eniten puolto\xc3\xa4\xc3\xa4ni\xc3\xa4. Mik\xc3\xa4 viel\xc3\xa4 t\xc3\xa4rke\xc3\xa4mp\xc3\xa4\xc3\xa4, kaikki turvallisuusneuvoston viisi pysyv\xc3\xa4\xc3\xa4 j\xc3\xa4senmaata kannattivat h\xc3\xa4nt\xc3\xa4. Viimeisen koe\xc3\xa4\xc3\xa4nestyksen j\xc3\xa4lkeen tulos oli selv\xc3\xa4 ja muut ehdokkaat vetiv\xc3\xa4t pois ehdokkuutensa. 9. lokakuuta 2006 turvallisuusneuvosto ehdotti Bania uudeksi p\xc3\xa4\xc3\xa4sihteeriksi. Muodollisesti Yhdistyneiden kansakuntien yleiskokous valitsi h\xc3\xa4net teht\xc3\xa4v\xc3\xa4\xc3\xa4n 13. lokakuuta, mutta k\xc3\xa4yt\xc3\xa4nn\xc3\xb6ss\xc3\xa4 Banin valinta oli varma jo turvallisuusneuvoston suositeltua h\xc3\xa4nt\xc3\xa4. Uusi p\xc3\xa4\xc3\xa4sihteeri seurasi teht\xc3\xa4v\xc3\xa4ss\xc3\xa4 Kofi Annania 1. tammikuuta 2007 l\xc3\xa4htien. H\xc3\xa4nen seuraajakseen nousi 1. tammikuuta 2017 portugalilainen Ant\xc3\xb3nio Guterres.\n_START_SECTION_\nIlmastonmuutos\n_START_PARAGRAPH_\nBan Ki-moon avasi ministeritason neuvottelut Balin ilmastokokouksessa Indonesiassa 12. joulukuuta 2007. Ban kehotti paikalle saapuneita yli 120 maan ymp\xc3\xa4rist\xc3\xb6ministereit\xc3\xa4 pikaisiin toimiin ilmastonmuutosta vastaan. Banin mukaan Balin kokouksen t\xc3\xa4ytyy sopia sellaisista neuvotteluista, jotka johtavat laajaan sopimukseen ilmastonmuutoksen vastaisista toimista vuoteen 2009 menness\xc3\xa4.\n_START_SECTION_\nVierailut Sri Lankaan ja Myanmariin 2009\n_START_PARAGRAPH_\nToukokuussa 2009 Ban Ki-moon teki virallisen vierailun Sri Lankaan tavaten sis\xc3\xa4llissodan voittaneen hallituksen edustajia ja presidentti Mahinda Rajapaksan vain muutamia p\xc3\xa4ivi\xc3\xa4 tamilitiikereiden antautumisen j\xc3\xa4lkeen. P\xc3\xa4\xc3\xa4sihteeri tutustui pakolaisleireihin ja kehotti hallitusta sallimaan humanitaarisen avun p\xc3\xa4\xc3\xa4syn maahan._NEWLINE_Hein\xc3\xa4kuussa 2009 Ban Ki-moon tapasi Myanmarin sotilasjuntan johtajan kenraali Than Shwen maan uudessa p\xc3\xa4\xc3\xa4kaupungissa Naypyidawissa. Vierailun kuluessa p\xc3\xa4\xc3\xa4sihteeri pyysi tavata vangitun demokratia-aktivistin Aung San Suu Kyin t\xc3\xa4m\xc3\xa4n oikeudenk\xc3\xa4ynnin edell\xc3\xa4, mutta pyynt\xc3\xb6 ev\xc3\xa4ttiin. Vierailu ihmisoikeusrikkomuksista syytetyn sotilashallituksen luona aiheutti kritiikki\xc3\xa4 tiedotusv\xc3\xa4lineiss\xc3\xa4 ja Yhdistyneiss\xc3\xa4 kansakunnissa. Ban ki-moon saattoi tahtomattaan antaa v\xc3\xa4\xc3\xa4r\xc3\xa4n signaalin ja edist\xc3\xa4\xc3\xa4 sotilashallituksen imagokampanjaa.'